6.12.2022
EL
Επίσημη Εφημερίδα της Ευρωπαϊκής Ένωσης
C 465/89 Τρίτη 3 Μαΐου 2022
134.
διευκρινίζει ότι η ταξινόμηση των συστημάτων ΤΝ ως «υψηλού κινδύνου» θα πρέπει να βασίζεται στη συγκεκριμένη χρήση τους και στο πλαίσιο, τη φύση, την πιθανότητα, τη σοβαρότητα και τη δυνητική μη αναστρεψιμότητα της βλάβης που μπορεί να αναμένεται να προκύψει κατά παράβαση των θεμελιωδών δικαιωμάτων και των κανόνων υγείας και ασφάλειας, όπως ορίζονται στο δίκαιο της Ένωσης· τονίζει ότι η ταξινόμηση αυτή θα πρέπει να συνοδεύεται από κατευθυντήριες γραμμές και την προώθηση της ανταλλαγής βέλτιστων πρακτικών για τους προγραμματιστές ΤΝ· τονίζει ότι το δικαίωμα στην ιδιωτική ζωή πρέπει πάντα να γίνεται σεβαστό και ότι οι προγραμματιστές ΤΝ θα πρέπει να εγγυώνται την πλήρη συμμόρφωση προς τους κανόνες για την προστασία των δεδομένων· 135.
υπογραμμίζει ότι τα συστήματα ΤΝ τα οποία είναι πιθανό να αλληλεπιδρούν με παιδιά ή να τα επηρεάζουν με οποιοδήποτε άλλο τρόπο πρέπει να λαμβάνουν υπόψη τα δικαιώματα και την ευαλωτότητά τους και να πληρούν τα ύψιστα διαθέσιμα πρότυπα ασφάλειας, προστασίας και ιδιωτικότητας εκ σχεδιασμού και βάσει προεπιλογής· 136. σημειώνει ότι τα περιβάλλοντα στα οποία λειτουργούν τα συστήματα ΤΝ ενδέχεται να διαφέρουν σε ένα περιβάλλον μεταξύ επιχειρήσεων (B2B) σε σύγκριση με ένα περιβάλλον επιχείρησης προς καταναλωτή (B2C)· επισημαίνει ότι τα δικαιώματα των καταναλωτών πρέπει να προστατεύονται νομικά μέσω της νομοθεσίας για την προστασία των καταναλωτών· τονίζει ότι, ενώ οι εταιρείες μπορούν να επιλύουν ζητήματα ευθύνης και άλλες νομικές προκλήσεις ταχέως και αποδοτικά από οικονομική άποψη με συμβατικά μέσα απευθείας με επιχειρηματικούς εταίρους, η νομοθεσία ενδέχεται να είναι απαραίτητη για την προστασία των μικρότερων επιχειρήσεων από την κατάχρηση ισχύος στην αγορά από δεσπόζοντες παράγοντες μέσω εμπορικού ή τεχνολογικού εγκλωβισμού, φραγμών για την είσοδο στην αγορά ή προβλημάτων ασύμμετρης ενημέρωσης· επισημαίνει ότι είναι επίσης αναγκαίο να λαμβάνονται υπόψη οι ανάγκες των ΜΜΕ και των νεοφυών επιχειρήσεων με σύνθετες απαιτήσεις, ώστε να μην περιέλθουν σε μειονεκτική θέση σε σύγκριση με μεγαλύτερες εταιρείες, οι οποίες διαθέτουν τους πόρους προκειμένου να διατηρούν μεγάλα νομικά τμήματα και υπηρεσίες συμμόρφωσης· 137.
υπογραμμίζει την ανάγκη να εφαρμοστεί μια προσέγγιση βάσει αρχών όσον αφορά τα ανοικτά δεοντολογικά ζητήματα που εγείρουν οι νέες τεχνολογικές δυνατότητες οι οποίες προκύπτουν από την πώληση και τη χρήση εφαρμογών ΤΝ, μεταξύ άλλων μέσω της εφαρμογής θεμελιωδών, υποχρεωτικών αρχών, όπως η αρχή της αποτροπής ζημιών, η αρχή του σεβασμού της ανθρώπινης αξιοπρέπειας και των θεμελιωδών δικαιωμάτων και η προστασία της δημοκρατικής διαδικασίας· σημειώνει ότι οι ορθές πρακτικές στην ανάπτυξη ΤΝ, όπως η ανθρωποκεντρική ΤΝ, η υπεύθυνη διακυβέρνηση και οι αρχές της διαφάνειας και της εξηγησιμότητας, καθώς και οι αρχές της βιώσιμης ΤΝ οι οποίες είναι πλήρως ευθυγραμμισμένες με την Ατζέντα των Ηνωμένων Εθνών του 2030 για τη Βιώσιμη Ανάπτυξη, αποτελούν άλλες σημαντικές συνιστώσες για τη διαμόρφωση της οικονομίας ΤΝ· 138. αναγνωρίζει ότι δεν είναι πάντα εφικτό να απαλλαγούν πλήρως από μεροληψία οι αλγόριθμοι ΤΝ, δεδομένου ότι η επίτευξη του ιδανικού στόχου για δεδομένα χωρίς σφάλματα είναι πολύ δύσκολη ή σχεδόν αδύνατη· σημειώνει ότι ακόμη και ένα δοκιμασμένο σύστημα ΤΝ θα αντιμετωπίσει αναπόφευκτα αληθινά σενάρια τα οποία ενδέχεται να οδηγήσουν σε μεροληπτικά αποτελέσματα, όταν αυτό εφαρμοστεί σε πλαίσιο που διαφέρει από τη σύνθεση των δεδομένων εκπαίδευσης και δοκιμής του· τονίζει ότι η ΕΕ θα πρέπει να καταβάλει προσπάθειες ώστε να βελτιώσει τη διαφάνεια των συνόλων δεδομένων και των αλγορίθμων, να συνεργαστεί πολύ στενά με τους προγραμματιστές ΤΝ για την αντιστάθμιση και τη μείωση των διαρθρωτικών κοινωνικών μεροληψιών και να εξετάσει τη θέσπιση υποχρεωτικών κανόνων δέουσας επιμέλειας για τα ανθρώπινα δικαιώματα σε πρώιμο στάδιο της ανάπτυξης· 139.
διευκρινίζει ότι οι ουσιαστικές υποχρεώσεις διαφάνειας ή εξηγησιμότητας για τα συστήματα ΤΝ, παρότι χρήσιμες σε πολλές περιπτώσεις, ενδέχεται να μην είναι δυνατόν να εφαρμοστούν σε κάθε περίπτωση· επισημαίνει ότι τα δικαιώματα διανοητικής ιδιοκτησίας και τα εμπορικά απόρρητα πρέπει να προστατεύονται από παράνομες πρακτικές, όπως η βιομηχανική κατασκοπεία· 140.
δηλώνει ότι το νομοθετικό πλαίσιο για τη διανοητική ιδιοκτησία πρέπει να συνεχίσει να παρέχει κίνητρα και να προστατεύει τους φορείς καινοτομίας στον τομέα της ΤΝ, με τη χορήγηση διπλωμάτων ευρεσιτεχνίας ως ανταμοιβή για την ανάπτυξη και τη δημοσίευση των δημιουργιών τους· θεωρεί ότι οι υφιστάμενοι νόμοι είναι ως επί το πλείστον ανθεκτικοί στις μελλοντικές εξελίξεις, αλλά προτείνει ορισμένες προσαρμογές, συμπεριλαμβανομένης της ενσωμάτωσης στοιχείων ανοικτού κώδικα, καθώς και τη χρήση των δημόσιων συμβάσεων για την ανάθεση εντολής, κατά περίπτωση, λογισμικού ανοικτού κώδικα για λύσεις ΤΝ· προτείνει νέες μορφές όσον αφορά τη χορήγηση αδειών εκμετάλλευσης ευρεσιτεχνίας, ώστε να διασφαλιστεί ότι είναι διαθέσιμα εργαλεία σε περιφέρειες και πρωτοβουλίες που δεν θα είχαν διαφορετικά την οικονομική δυνατότητα να τα αποκτήσουν· 141.
θεωρεί ότι οι υποχρεωτικές εκ των προτέρων αυτοαξιολογήσεις κινδύνου που βασίζονται σε σαφείς κανόνες και πρότυπα, καθώς και οι εκτιμήσεις επιπτώσεων στην προστασία των δεδομένων, οι οποίες συμπληρώνονται από αξιολογήσεις συμμόρφωσης τρίτων με τη σχετική και κατάλληλη σήμανση CE, σε συνδυασμό με την εκ των υστέρων επιβολή από την εποπτεία της αγοράς, θα μπορούσαν να είναι χρήσιμα στοιχεία για να διασφαλιστεί ότι τα συστήματα ΤΝ στην αγορά είναι ασφαλή και αξιόπιστα· πιστεύει ότι, προκειμένου να αποφευχθεί η εξώθηση των ΜΜΕ εκτός αγοράς, θα πρέπει να αναπτυχθούν πρότυπα και κατευθυντήριες γραμμές για τη συμμόρφωση με τη νομοθεσία σχετικά με την ΤΝ, σε στενή συνεργασία με τις μικρές επιχειρήσεις, τα οποία θα είναι ευθυγραμμισμένα σε διεθνές επίπεδο στο μέτρο του δυνατού και θα είναι διαθέσιμα δωρεάν·